
–	ņemot vērā Reglamenta 150. panta 5. punktu un 136. panta 4. punktu,
A.	tā kā Kamerūnā pasliktinās preses brīvība; tā kā Kamerūnas konstitūcijā ir atzīta vārda brīvība un pamattiesības; tā kā žurnālisti tiek regulāri aizturēti, aizskarti, cenzēti un ieslodzīti par pretvalstisku darbību, noziedzīgu neslavas celšanu, viltus ziņām un atriebību, kad viņi ziņo par krīzi Kamerūnas angliski runājošajos reģionos;
B.	tā kā Kamerūna izmanto ilgu pirmstiesas apcietinājumu un patvaļīgu aizturēšanu; tā kā žurnālisti ir turēti apcietinājumā bez iespējām sazināties un notiesājošus spriedumus paziņo militārās tiesas, turklāt tiek pieļauti arī citi tiesību uz taisnīgu tiesu un pienācīgu procesu pārkāpumi;
C.	tā kā ANO Komiteja pret spīdzināšanu, organizācija “Freedom House” un Žurnālistu aizsardzības komiteja nesen ziņoja, ka Kamerūnas policija, žandarmi un citi valdības aģenti ir arestējuši, aizturējuši un iebiedējuši žurnālistus un viņiem fiziski uzbrukuši un ka pēc aizturēšanas žurnālisti bieži vien tiek aizskarti, spīdzināti un nogalināti;
D.	tā kā Tsi Conrad, Mancho Bibixy, Kingsley Fomunyuy Njoka un Thomas Awah Junior ir žurnālisti, kuri ziņoja par situāciju Kamerūnas angliski runājošajos reģionos, tostarp par pārkāpumiem bruņotā konflikta laikā un notiekošajiem pilsoņu nemieriem; tā kā žurnālistam Amadou Vamoulké, kuram ir vāja veselība, tika piespriests 32 gadu cietumsods par valsts raidorganizācijas neatkarīgu vadību;
E.	tā kā žurnālisti Martinez Zogo, Jean-Jacques Ola Bebe, Samuel Wazizi un Anye Nde Nsoh tika nogalināti laikposmā no 2019. gada augusta līdz 2023. gada maijam un joprojām nav sniegtas atbildes uz būtiskiem jautājumiem par atbildību viņu nāvē;
F.	tā kā ES ir Kamerūnas vadošā tirdzniecības partnere,
1.	nosoda Kamerūnas iestāžu veiktos strukturālos žurnālistu cilvēktiesību pārkāpumus, aicina šīs iestādes nodrošināt preses brīvības ievērošanu, jo īpaši gatavojoties 2025. gada Kamerūnas prezidenta vēlēšanām, un mudina tās nekavējoties un bez nosacījumiem atbrīvot Amadou Vamoulké, Kingsley Fomunyuy Njoka, Mancho Bibixy, Thomas Awah Junior un Tsi Conrad un līdz tam nodrošināt, ka tiek ievērotas viņu pamattiesības un ka viņiem ir pieejama medicīniskā aprūpe;
2.	aicina ES un dalībvalstis vērsties pie Kamerūnas iestādēm par aizturēto žurnālistu lietām; aicina ES izmantot savu diplomātisko un ekonomisko ietekmi, lai Kamerūnā panāktu reālus uzlabojumus cilvēktiesību jomā;
3.	mudina Komisiju, EĀDD un dalībvalstu diplomātiskās misijas aktīvi reaģēt uz žurnālistiem piemērotajiem ierobežojumiem, tostarp nodrošinot tiesas procesu visaptverošu novērošanu, apmeklējot aizturētos žurnālistus un uzturot aktīvu kontaktu ar marginalizētiem vai riskam pakļautiem žurnālistiem, viņu ģimenēm un kolēģiem;
4.	mudina Kamerūnas iestādes izbeigt praksi tiesāt civiliedzīvotājus militārajās tiesās, kas ir pretrunā starptautiskajām tiesībām, un beigt ļaunprātīgi apsūdzēt žurnālistus terorismā, pretvalstiskās darbībās un viltus ziņu izplatīšanā;
5.	atkārtoti aicina dalībvalstis atbalstīt ANO Cilvēktiesību padomes faktu vākšanas misiju Kamerūnā, jo īpaši ņemot vērā konfliktu ziemeļrietumu un dienvidrietumu reģionos;
6.	aicina dalībvalstis atvieglot humanitāro vīzu pieteikumus vajāšanas riskam pakļautiem Kamerūnas žurnālistiem;
7.	uzdod priekšsēdētājai šo rezolūciju nosūtīt Padomei, Komisijai, Augstajai pārstāvei / Komisijas priekšsēdētājas vietniecei un Kamerūnas prezidentam, valdībai un parlamentam.

